a) Nepatirtos išlaidos Komisija sudarė susitarimą dėl įnašo su tarptautine organizacija (TO) dėl gaivalinių nelaimių rizikos valdymo Karibų jūros valstybėse. Visa sutarties vertė ir ES įnašas sudarė 12,29 milijono eurų. TO projekto dalis įgyvendino skirdama subdotacijas kitoms organizacijoms. Tikrindami atskirus išlaidų punktus nustatėme keturis atvejus, kai TO išankstinius mokėjimus kitoms organizacijoms nurodė kaip patirtas išlaidas. Mes patvirtinome, kad šios kitos organizacijos nepradėjo su projektu susijusių darbų arba jų neužbaigė, o tai reiškia, kad dėl to ataskaitoje nurodytos išlaidos (573 494 eurų) dar nebuvo patirtos. b) Pagrindinių patvirtinamųjų dokumentų nebuvimas Komisija patvirtino dotacijos sutartį su asociacija dėl kultūrinio ir edukacinio projekto įgyvendinimo Belize. Visa sutarties vertė buvo 0,5 milijono eurų; nustatyta didžiausia ES įnašo suma buvo 0,4 milijono eurų. Komisija, prieš gaudama galutinę finansinę ataskaitą, mokėjimo prašymą arba išlaidų patikrinimo ataskaitą, kaip buvo reikalaujama pagal sutartį, klaidingai patvirtino projekto sąnaudas (360 000 eurų). Komisija sudarė administravimo susitarimą su TO dėl nelaimių rizikos mažinimo programos AKR valstybėse. Sutarties vertė ir ES įnašas iš viso sudarė 74,5 milijono eurų. TO projekto dalis įgyvendino skirdama dotacijas trečiosioms šalims. Tikrindami 10 atskirų išlaidų punktų negavome patvirtinamųjų dokumentų dėl dviejų atvejų, kai trečiųjų šalių išlaidos (247 497 eurai) buvo nurodytos kaip projekto išlaidos. c) Pirkimų klaida (vertinimo komiteto priimtas nepagrįstas sprendimas) Komisija sudarė dotacijos sutartį su nevyriausybine organizacija (NVO) dėl sanitarijos projekto įgyvendinimo Haityje. Visa sutarties vertė buvo 2,86 milijono eurų; nustatyta didžiausia ES įnašo suma buvo 2 milijonai eurų. Mes patikrinome 10 atskirų išlaidų punktų, įskaitant galutinį mokėjimą (8 768 eurus) už sanitarinių blokų statybą. NVO paskelbė viešąjį konkursą ir įvertino gautus pasiūlymus pagal techninius ir finansinius kriterijus. Sutartis buvo skirta konkurso dalyviui, kurio balai buvo antri, o ne dalyviui, kurio balai buvo aukščiausi, be papildomo pagrindimo. Komisija su TO sudarė susitarimą dėl įnašo, kuriuo siekiama paremti viešųjų finansų valdymą Jamaikoje. Sutarties vertė ir ES įnašas iš viso sudarė 5 milijonus eurų. Pirkdama prekes (193 700 eurų) projektui, TO reikalavimus atitinkančiais tiekėjais laikė tik savo valstybes nares. Tokiu būdu buvo neįsileistos kelios šalys, įskaitant kai kurias ES valstybes nares, kurios turėtų turėti teisę dalyvauti EPF finansuojamuose projektuose. d) Netiesioginės išlaidos buvo deklaruotos kaip tiesioginės Komisija su TO sudarė susitarimą dėl įnašo, kuriuo siekiama įgyvendinti geros mitybos užtikrinimo projektą Kenijoje. Sutarties vertė ir ES įnašas iš viso sudarė 19 milijonų eurų. Tikrindami 10 atskirų išlaidų punktų nustatėme, kad TO partnerių netiesioginės išlaidos (24 278 eurai) buvo nurodytos kaip tiesioginės išlaidos. Kadangi TO 7 % netiesiogines išlaidas nurodė remdamasi finansinėje ataskaitoje nurodytomis visomis tiesioginėmis išlaidomis, partnerių netiesioginės išlaidos turėjo būti įvertintos fiksuotoje normoje, dėl kurios susitarė Komisija ir TO.